Na temelju članka 2. i članka 14.  Zakona o predškolskom odgoju i obrazovanju („Narodne novine“ broj 10/97., 107/07. i 94/13.), članka 11. Plana mreže dječjih vrtića na području općine Jelenje („Službene novine PGŽ br. 23/14) i članka 18. Statuta Općine Jelenje (Službene novine PGŽ br. 33/09, 13/13, 6/16 i 17/17 i Službene novine Općine Jelenje  broj 5/18, 11/18) Općinsko vijeće Općine Jelenje, na 10. sjednici održanoj dana 18. kolovoza 2018.  donijelo je
ODLUKU

o sufinanciranju troškova boravka djece rane i  predškolske dobi 
s područja Općine Jelenje u privatnom dječjem vrtiću „Grobnički tići“ Podhum
 i drugim vrtićima s područja drugih jedinica lokalne samouprave
Članak 1.

Ovom Odlukom  utvrđuje se sufinanciranje i postupak sufinanciranja troškova boravka djece rane i predškolske dobi s područja Općine Jelenje u privatnom dječjem vrtiću „Grobnički tići“ Podhum i vrtićima s područja drugih jedinica lokalne samouprave.
Članak 2.

Pravo na sufinanciranje troškova boravka djece u privatnom vrtiću „Grobnički tići“ Podhum  i vrtićima s područja drugih jedinica lokalne samouprave mogu ostvariti roditelji odnosno skrbnici (korisnici usluga dječjeg vrtića) uz uvjete, koji moraju biti ispunjeni kumulativno:

· dijete mora imati prebivalište na području općine Jelenje,

· barem jedan od roditelja odnosno skrbnika mora imati prebivalište na području Općine Jelenje.

Članak 3.

Općina Jelenje sufinancirati će troškove boravka djece rane i predškolske dobi s područja općine Jelenje u privatnom dječjem vrtiću „Grobnički tići“ Podhum, roditeljima za smještaj:

· jednog djeteta u iznosu od 900,00 kn,

· dvoje djece za drugo dijete u iznosu od 1.100,00 kn

· troje djece za treće dijete i svako sljedeće dijete ukupni iznos ekonomske cijene“ .

Za dijete korisnika programa vrtića iz stavka 1. alineja 1. i 2. ostatak do pune cijene smještaja u privatni dječji vrtić „Grobnički tići“ Podhum snositi će roditelj odnosno skrbnik.
U slučaju da pravo na sufinanciranje ostvaruje roditelj koji ima upisano troje ili više djece u različite vrtiće odnosno u vrtiće izvan područja općine Jelenje sufinancirani dio određuje se u visini ekonomske cijene diječjeg vrtića „Grobnički tići“ Podhum.
Članak 4.

Za dijete korisnika programa vrtića čiji je osnivač druga jedinica lokane samouprave, te privatnih vrtića izvan područja općine Jelenje sufinacirani dio ekonomske cijene utvrđuje se prema kriterijima iz članka 3. ove Odluke.
Članak 5.

Sredstva za sufinanciranje troškova boravka djece rane i predškolske dobi s područja Općine Jelenje iz članka 3. i 4. ove Odluke, osigurana su u Proračunu Općine Jelenje, a plaćanje  će se vršiti na temelju računa vrtića odnosno dostavljenih mjesečnih obračuna.

Članak 6.

Općina Jelenje i privatni vrtić „Grobnički tići“ Podhum zaključiti će za svaku pedagošku godinu ugovor o sufinanciranju troškova boravka djece rane i predškolske dobi na području općine Jelenje kojim će se urediti međusobna prava i obveze.
Članak 7.
O pravu na sufinaciranje troška boravka djeteta rane i predškolske dobi a koji je korisnik programa vrtića izvan područja općine Jelenje odluku donosi općinski načelnik na temelju zahtjeva roditelja/skrbnika.
Članak 8. 
Ova Odluka stupa na snagu osmog dana nakon objave u „Službenim novinama Općine Jelenje“.

